JY LEES NOU Jurgens Ci staan stil en baas swyg
'n Jurgens Ci-woonwa.
Die produksielyn van die Jurgens Ci-aanleg in Ga-Rankuwa staan sedert Julie al stil, en volgens ’n hooggeplaaste bron by die vervaardiger is daar tans geen mense by die aanleg wat woonwaens bou nie.
Weg Ry & Sleep het Jurgens Ci se eienaar, Paul Kyriacou, om kommentaar genader, maar hy het hom nie oor die stand van sake by die aanleg uitgelaat nie. “Ek sal dit doen wanneer ek klaar is waarmee ek besig is.”
Hy het wel gerugte ontken dat van sy personeel vir maande nie betaal is nie en gesê alle salarisse is op datum.
Jurgens is die grootse woonwavervaardiger in die land wat digby 30 Campworld-handelaars landwyd van voorraad voorsien. Die handelaars sukkel egter al geruime tyd om nuwe woonwaprodukte aan te vul.
Arnold Prosch, ook ’n Campworld-handelaar en eienaar van Cara-Camp Caravan & Outdoor Centre op Somerset-Wes, het aan Weg Ry & Sleep gesê sake het skeef begin loop kort nadat Kyriaco Jurgens Ci verlede jaar by Imperial Holdings gekoop het. Sake het in só ’n mate versleg dat van die Campworld-handelaars – soos Tygerberg-woonwaens en Northern Natal 4x4 & Caravans – die Campworld-groep verlaat en met ander vervaardigers kragte saamgesnoer het.
Intussen het 17 handelaars saamgespan om ’n nuwe netwerk op die been te bring om van die Jurgens Ci-woonwaens se onderdele vir klante in die hande te kry.
Die nuutgestigte maatskappy staan bekend as LeisureWorld. As sake volgens plan verloop, doen hulle van 1 Oktober af amptelik sake onder dié nuwe naam. Prosch en Jan Serfontein van Northern Natal 4x4 & Caravans is LeisureWorld se twee direkteure en die meeste van die 17 handelaars het aandele in die maatskappy.
“Die gaping wat Jurgens Ci intussen in die mark gelaat het, is groot. In baie opsigte het hulle voorheen die mark oorheers,” sê Prosch. “Ons moes transformeer en ek sien ’n blink toekoms. Voortaan kan ons aan klante ’n groter verskeidenheid woonwaens bied, terwyl ons steeds Jurgens Ci-woonwaens soos Gypsey, Sprite en Jurgens met onderdele kan bystaan.”
LeisureWorld het solank ’n tydelike webwerf vir klante geskep waarheen hulle hulle besonderhede kan stuur: * leisure-world.co.za
• Lees die volledige berig in die Oktober-uitgawe van Weg Ry & Sleep, wat van 25 September op die winkelrak beskikbaar is.